Landets bedste snuder skal vise, hvad de kan, når Nordjyllands Politi tirsdag og onsdag afholder DM for politihunde. Derfor vil Hjørring og oplandet omkring byen vrimle med betjente og hunde. I alt 11 hold af fire mand stiller op i konkurrencen, og langt størstedelen af hundene er fra den bedste klasse af politihunde. Politihundene og deres førere bliver testet i fire forskellige discipliner som sporsøgning, lydighed, gerningsstedssøgning og eftersøgning, før man sidst på dagen onsdag kan kåre Danmarks bedste hold. Under konkurrencen er de mange deltagere indlogeret i den tidligere flygtningeby ved Park Vendia i Hjørring. Det er også her, man kan overvære lydighedskonkurrencen, som foregår tirsdag. Der er ingen Nordjyske hold med til dette års DM, da den arrangerende politikreds ikke selv deltager i øvelserne. Men ved tidligere års konkurrencer er det flere gange lykkedes de nordjyske politihundeførere at vinde.

Opsummering:
Tirsdag og onsdag vrimler det med politibetjente og politihunde i Hjørring og Hirtshals, når Nordjyllands Politi er værter ved dette års DM for politihunde.